text: Sandsækkene kom ikke i brug - stadig varsel om kraftig regn
  26 december 2015 kl. 05.37
  Hverken brandvæsen eller kommune har været kaldt ud til oversvømmelser i Vejle i løbet af natten.
  - Det har været meget stille. Vi har stort set ikke fået nogle af de forventede 15-20 mm regn i nat, fortæller Vejle Kommune Vandløbsafdeling, Paul Landsfeldt til TV SYD lørdag mogen.
  Der var ellers lagt op til, at vandstanden i byens tre åer ville stige faretruende meget med oversvømmelser i private hjem til følge. Men det skete bare aldrig. Der har ikke været meget udsving at se på kommunens vandstandsstationer rundt omkring i byen.
  Heller ikke Vejle Brandvæsen har haft nogle henvendelser i løbet af natten, oplyser de til TV SYD.
  Der er stillet containere med sandsække op tre steder i Vejle, og de får lov at blive stående til i morgen, oplyser Vejle Kommune.
  - Regnen ser ud til at gå mere syd om end forventet, men DMI varsler stadig stadig kraftig regn, så containerene bliver stående, siger Paul Landsfeldt.
  Det regner kraftigt på store dele af Sjælland, Fyn og Syd og Sønderjylland. Der er risiko for akvaplaning på vejene. Kør efter forholdene.
  
  Regnvejret 2. juledag er kampen mellem kolde og varme luftmasser. https://t.co/1bbLMvu3pj pic.twitter.com/5MSQxhADsG
  
  